EUREKA Program

EUREKA je medzivládna sieť na podporu trhovo zameraného výskumu, vývoja a inovácií realizovaný firmami, výskumnými centrami a univerzitami vo všetkých sektoroch. Pozostáva zo 41 členov a bola spustená v roku 1985. Vďaka flexibilnej a decentralizovanej štruktúre poskytuje EUREKA rýchly prístup k schopnostiam a vedomostiam naprieč Európou a tiež ku grantovým schémam na národnej a komerčnej úrovni.

V rámci programu EUREKA je možné predkladať projektové zámery kedykoľvek (na mesačnej báze sú stručné projektové zámery vyhodnotené a odporučené na rozpracovanie), pričom proces schvaľovania má dve kolá (v prvom kole je možné kedykoľvek predložiť stručný projektový zámer, po úspešnom absolvovaní prvého kola je možné dvakrát ročne – v júli a novembri – predložiť podrobný rozpracovaný projektový zámer, resp. žiadosť). Ak je projekt odporučený na schválenie, členovia konzorcia sa môžu uchádzať o podporu na národnej úrovni.

V rámci programu predkladajú projekt vždy minimálne dva subjekty z minimálne dvoch rôznych krajín (členských krajín programu EUREKA).

Keďže v rámci programu EUREKA nie je možné priamo získať dotácie, iba odporúčací list na schválenie dotácií na národnej úrovni, každý z členov vybraného konzorcia (ktoré získalo odporúčací list) sa musí následne uchádzať o financovanie projektu na národnej úrovni (národné kontaktné body). Výška a podmienky financovania sú preto rôzne v rôznych štátoch. Na Slovensku je národným kontaktným bodom programu ministerstvo školstva SR, ktoré každoročne v prvom štvrťroku kalendárneho roku vyhlasuje výzvu na podporu projektov odporučených v rámci programu EUREKA, pričom maximálna výška podpory je 150 000 EUR a 50%. Rozpočet na podporu projektov je max. 500 000 EUR.

EUROSTARS je novovytvorený program výskumu a vývoja Európskej únie, ktorý vznikol ako spoločná aktivita iniciatívy EUREKA a programového smeru 7. rámcového programu EÚ "Podpora výskumu a vývoja v malých a stredných podnikoch". Program EUROSTARS je prvým európskym financujúcim a podporným programom špecificky zameraným na malé a stredné podniky. Program poskytuje podporu a finančné prostriedky malým a stredným podnikom s cieľom motivovať ich k tomu, aby viedli medzinárodné projekty zamerané na výskum a inovácie. Hodnotenie projektových návrhov zabezpečuje Sekretariát EUREKA so sídlom v Bruseli.

viac informácií:

http://www.eurostars-eureka.eu

verejne sprístupnené dielo MEDIA COELI ® podmienky: [www.mediacoeli.sk](http://www.mediacoeli.sk/detail-29-mediacoeli_Licenčná_dohoda_na_verejne_sprístupnené_diela_MEDIA_COELI_®.html)

Váš konzultant: